**Raport privind situația economică şi bugetară**

**pe primele șase luni ale anului 2017**

**Cuprins**

[**I.** **Evoluţii macroeconomice recente ale economiei româneşti** 2](#_Toc456259611)

[**II.** **Politica fiscal-bugetară aferentă anului 2017** 7](#_Toc456259612)

[**III.** **Execuția bugetară pe primul semestru al anului 2017** 14](#_Toc456259613)

[**IV.** **Finanțarea deficitului bugetar şi datoria publică** 22](#_Toc456259614)

[**V.** **Absorbția fondurilor externe nerambursabile** 24](#_Toc456259615)

[**Concluzii** 27](#_Toc456259616)

1. **Evoluții macroeconomice recente ale economiei românești**

În primul semestru din anul 2017, economia românească a continuat ritmul susținut de creștere început în anul 2013, majorându-se cu 5,8% comparativ cu semestrul I din 2016, situând România pe primul loc din UE din punct de vedere al performanțelor economice, creștere economică fiind mai mult decât dublul celei înregistrate de UE (2,2%).

Deși creșterea puterii de cumpărare este net superioară celei înregistrate în 2016, consumul populației înregistrează o dinamică sub cea de anul trecut, respectiv 7,7% față de 9,8% în primul semestru din 2016. Formarea brută de capital fix s-a majorat în semestrul I din acest an cu 1,1% faţă de semestrul I 2016.

Exportul net a înregistrat o ușoară contribuție negativă la creșterea reală a produsului intern brut (0,7 procente)

**Contribuția la creșterea reală a PIB a elementelor de cheltuieli**

Pe sectoare de activitate, sunt de remarcat evoluțiile valorii adăugate brute din industrie (7,3%) şi servicii (6,3%), contribuțiile lor la creșterea reală a PIB fiind de 1,7 procente, respectiv 3,8 procente. În cadrul serviciilor, creșteri spectaculoase au înregistrat „informațiile şi comunicațiile” (12,7%) şi „comerțul, transportul, depozitarea, hoteluri şi restaurante" (8,1%). Evoluția din agricultură a fost una pozitivă, cu o creștere a valorii adăugate brute de 2,3%, în timp ce în sectorul construcțiilor s-a înregistrat o reducere de 4,7%.

**Contribuția la creșterea reală a PIB a elementelor de creare**



În primele șase luni ale anului 2017, volumul producției industriale a crescut cu 8,0%, față de aceeași perioadă a anului anterior, cea mai mare creștere pentru această perioadă din ultimii trei ani. Această creștere s-a datorat, în principal, producției de bunuri de capital, care s-au majorat cu 12,7%. De asemenea, este de subliniat că, cea mai mare contribuție la creșterea producției industriale a avut-o cererea externă, produsele românești fiind tot mai competitive pe piața externă.

Investițiile nete realizate în economia națională au înregistrat o scădere de 0,2%, în semestrul I 2017 comparativ cu semestrul I 2016. Cea mai mare parte a cheltuielilor pentru investiții (46,4%) a fost orientată spre lucrările de construcții noi, volumul acestora majorându-se cu 2,2%.

Volumul cifrei de afaceri pentru comerțul cu amănuntul s-a majorat în primele cinci luni ale anului 2017, comparativ cu aceeași perioadă din 2016, cu 7,9%, în principal datorită vânzărilor de carburanți în magazine specializate (+11,1%) şi a comerțului cu amănuntul prin intermediul caselor de comenzi sau prin internet (+33,1%).

Creșteri substanțiale s-au înregistrat, în această perioadă, şi în cazul mărfurilor nealimentare (+10,2%), în special datorită vânzărilor de textile, îmbrăcăminte, încălțăminte şi articole din piele (+25,1%), alte produse comercializate în magazine specializate (+23,0%) şi mobilă, articole de iluminat, aparate electrice, articole de fierărie şi vopsitorie (+11,6%). Şi vânzările de produse alimentare, băuturi şi tutun şi-au menținut trendul ascendent, acestea crescând cu 3,6% în primele 5 luni ale acestui an.

Exporturile de bunuri şi-au accelerat ritmul de creștere, de la 4,2%, în primele 6 luni ale anului 2017, până la 9,6% în perioada similară a anului curent. Valoarea exporturilor intracomunitare de bunuri a înregistrat o creștere cu 10,3%, ponderea exportului destinat statelor UE în total exporturi reprezentând 76,0%. Importurile de bunuri au crescut, în primele 6 luni ale anului 2017 cu 12,4%. Valoarea importurilor provenite din zona UE a înregistrat o creștere cu 9,6%, ajungând să reprezinte 75,8% din importurile românești.

În primele 6 luni din 2017 investițiile străine directe au totalizat o valoare de 1.841 milioane euro. Este de evidențiat faptul că, investițiile reale în economie (participațiile la capital și profitul reinvestit) s-au majorat în primele 6 luni ale anului 2017 cu 28,6% totalizând 2.179 milioane euro.


**Evoluția comerțului exterior**

**Ianuarie – iunie 2017**

Inflația anuală a revenit în teritoriu pozitiv încă de la începutul anului, ajungând în luna iunie la 0,85%. Această evoluție s-a datorat eliminării efectului reducerii cotei de TVA cu 4 puncte procentuale din luna ianuarie 2016. Măsurile luate începând cu luna ianuarie 2017, cu efecte de reducere a inflației, respectiv reducerea cotei de TVA cu 1 punct procentual şi eliminarea euro-accizei pentru carburanți, au fost compensate de trendul ascendent al cotației țițeiului pe piețele internaționale, dar şi de o creștere mai accentuată a prețurilor la nivelul produselor agroalimentare.

În primele 6 luni ale anului comparativ cu perioada corespunzătoare a anului anterior prețurile de consum au înregistrat o ușoară creștere de 0,42%. Creșterea cea mai pronunțată s-a înregistrat la mărfurile alimentare ( 1,93%), în timp ce prețurile mărfurilor nealimentare au crescut cu 0,05%, iar tarifele la servicii au înregistrat o scădere de 1,30%.

**Contribuții la rata anuală a inflației (%)**

****

**Cursul mediu de schimb leu/euro** s-a situat în primele 6 luni ale anului curent la valoarea de 4,5362 lei/euro, înregistrând depreciere față de perioada corespunzătoare din 2016 atât în termeni nominali (-0,9%), cât şi în termeni reali (-0,48%). În perioada ianuarie - iunie 2017 raportul euro/$ a fost de 1,08, cursul mediu al dolarului în această perioadă fiind de 4,1927 lei/$.

**Efectivul salariaților** a avut o tendință constantă de creștere în primele 6 luni ale anului față de perioada corespunzătoare din 2016. La sfârșitul lunii iunie efectivul salariaților a fost mai mare cu 3,2% față de luna corespunzătoare anului 2016.

Numărul mediu al salariaților (calculat ca media efectivelor lunare) în primele 6 luni ale anului a crescut cu 3,4% față de aceeași perioadă a anului 2016. Pe sectoare, creșterea în sectorul bugetar a fost de 2,1% şi în sectorul concurențial de 3,7% față de aceeași perioadă a anului 2016. Salariații din sectorul bugetar reprezentau 19,2% din totalul salariaților din economie, în timp ce salariații din sectorul concurențial 80,8 %.

**În sectorul bugetar** cele mai mari creșteri de salariați au fost în sănătate şi asistență socială cu aproximativ 4,6%. În administrația publică creșterea a fost de 1,9%, în timp ce în învățământ s-a înregistrat o scădere cu 0,3%. Salariații din sectorul bugetar erau distribuiți astfel: 21,9% în administrația publică, 38,5% în activitățile de învățământ şi 39,6% în sănătate şi asistență socială.

**În sectorul concurențial** creșteri semnificative ale numărului de salariați, în primele 6 luni, au fost în agricultură 5,5%, servicii comerciale (exclusiv sectorul bugetar) 4,9%, construcții 2,7%.

Distribuția **salariaților pe activități economice** în primele 6 luni ale anului ne arată că: 28,6% din totalul salariaților erau în industrie (din care 85,1% în industria prelucrătoare); 15,9% în comerț; 7,9% în construcții; 7,4% în învățământ; 7,6% în sănătate și asistență socială; 1,7% agricultură, vânătoare și servicii anexe; 5,5% în transporturi și depozitare; 4,2% în administrația publică și apărare, asigurări sociale din sistemul public.

Creșteri semnificative ale numărului de salariați, în primele 6 luni, s-au înregistrat în următoarele activități economice: activități de servicii în tehnologia informației 13,0%; hoteluri și restaurante 11,9%; fabricarea hârtiei și produselor din hârtie 9,7%; informații și comunicații 7,5%; fabricarea produselor din cauciuc și mase plastice 7,6%; fabricarea autovehiculelor de transport rutier, a remorcilor și semiremorcilor 6,7%; transporturi aeriene 5,5%.

Creșterea salariului mediu brut în primele 6 luni nu a influențat numărul de salariați, tendința de creștere menținând-se constantă.

În primele 6 luni ale anului 2017, câștigul salarial mediu brut pe total economie a fost de 3.237 lei, **cu 15,5% mai mare decât cel înregistrat în perioada corespunzătoare a anului 2016.**

***Șomajul înregistrat*** la nivel național a avut un trend descrescător începând cu luna septembrie 2016, astfel rata șomajului înregistrat la sfârșitul lunii iunie 2017 a ajuns la 4,15%, mai mică cu 0,54 puncte procentuale față de perioada corespunzătoare a anului anterior. Numărul total de șomeri la sfârșitul lunii iunie a fost de 364,65 mii persoane.

1. **Politica fiscal-bugetară aferentă anului 2017**

Construcția bugetară pe anul 2017 a avut la bază următoarele obiective:

* 1. Stimularea, continuarea, consolidarea și menținerea unei creșteri economice inteligente, sustenabile și incluzive, de natură a furniza premisele consolidării unui stat puternic, proactiv și a unei societăți echilibrate, pentru a mări încrederea investitorilor în economia românească;
  2. Alocarea unor sume importante pentru susținerea investițiilor publice prin prioritizarea investițiilor publice semnificative pentru asigurarea infrastructurii şi serviciilor, pentru îmbunătățirea calității vieții, cu efect multiplicator şi aport direct la formarea brută de capital fix;
  3. Crearea unei politici fiscale predictibile pentru susținerea mediului de afaceri și stimularea investițiilor în sectoarele cu valoare adăugată ridicată, simplificarea fiscalității și fluidizarea proceselor interne, pentru a crea premisa unei creșteri economice sustenabile;
  4. Adoptarea de către Guvern a unor măsuri privind stimularea consumului prin adoptarea unor măsuri salariale pentru unele categorii de personal din sectorul bugetar, concomitent cu adoptarea unor măsuri sociale pentru asigurarea protecției sociale și securității sociale pentru persoane vârstnice, pensionari, studenți și categoriile cele mai vulnerabile;
  5. Dezvoltarea şi diversificarea instrumentelor de management ale datoriei publice;
  6. Îmbunătățirea, aplicarea și consolidarea guvernanței bugetare, creșterea transparenței bugetare și eficientizarea cheltuielilor publice.

**Principalele măsuri avute în vedere la elaborarea bugetului pe anul 2017:**

* reducerea nivelului cotei standard de TVA de la 20% la 19%;
* eliminarea impozitului pe construcții, începând cu data de 1 ianuarie 2017;
* majorarea, începând cu data de 01.01.2017 a nivelului accizei totale la țigarete de la 430,71 lei/1000 țigarete la 435,58 lei/1000 țigarete;
* diminuarea începând cu 1 ianuarie 2017 a nivelului accizelor pentru următoarele produse energetice:

- motorină: de la 1897,08 lei/1000 litri la 1518,04 lei/1000 litri;

- benzină fără plumb: de la 2035,40 lei/1000 litri la 1656,36 lei/1000 litri;

- benzină cu plumb: de la 2327,27 lei/1000 litri la 1948,23 lei/1000 litri.

* modificarea modalității de stabilire a impozitului datorat pentru veniturile obținute din transferul dreptului de proprietate şi al dezmembrămintelor acestuia, astfel:
* introducerea unui plafon neimpozabil în cazul veniturilor obținute ca urmare a transferului dreptului de proprietate şi al dezmembrămintelor acestuia, prin acte juridice între vii asupra construcțiilor de orice fel şi a terenurilor aferente acestora, precum şi asupra terenurilor de orice fel fără construcții, în sumă de 450.000 lei;
* impozitul se calculează prin aplicarea cotei de 3% la diferența dintre valoarea tranzacției și plafonul neimpozabil.
* deducerea la calculul impozitului pe veniturile din salarii și asimilate salariilor a contravalorii abonamentelor medicale suportate de angajați, pe lângă primele de asigurare voluntară de sănătate, în limita echivalentului în lei al sumei de 400 euro anual;
* eliminarea plafonului reprezentând valoarea a de 5 ori câștigul salarial mediu brut, aferent bazei lunare de calcul a contribuțiilor de asigurări sociale, în cazul persoanelor care realizează venituri din salarii și asimilate salariilor;
* eliminarea plafonului maxim al bazei lunare de calcul a contribuției de asigurări sociale de sănătate, reprezentând contravaloarea a 5 câștiguri salariale medii brute, pentru veniturile din salarii şi asimilate salariilor, investiții și din alte surse. Astfel, contribuția de asigurări sociale de sănătate se datorează asupra venitului realizat;
* exceptarea de la plata CASS a persoanele care realizează venituri din investiții şi/sau din alte surse pentru aceste venituri dacă, în cursul anului fiscal realizează venituri din salarii şi asimilate salariilor, venituri din pensii, venituri din activități independente, venituri din asocierea cu o persoană juridică sau venituri din activități agricole, silvicultură şi piscicultură;
* creșterea salariul de bază minim brut pe țară garantat în plată, începând cu data de 1 februarie 2017, la 1.450 lei lunar;
* majorarea cu 20% față de nivelul acordat pentru luna ianuarie 2017 a cuantumului brut al salariilor de bază/indemnizațiilor, precum și a cuantumului sporurilor, indemnizațiilor şi al celorlalte elemente ale sistemului de salarizare care fac parte din salariul brut, pentru personalul plătit din fonduri publice din instituțiile şi autoritățile publice ale administrației publice locale;
* majorarea cu 50% față de nivelul acordat pentru luna ianuarie 2017 a cuantumului brut al salariilor de bază, precum și  a cuantumului sporurilor, indemnizațiilor, compensațiilor şi al celorlalte elemente ale sistemului de salarizare care fac parte din salariul brut pentru personalul din cadrul instituțiilor publice de spectacole sau concerte, indiferent de subordonarea acestora;
* majorarea, începând cu data de 1 iulie 2017, a valorii punctului de pensie la 1000 lei;
* majorarea, începând cu 1 martie 2017, la 520 lei a nivelului indemnizației sociale pentru pensionari, prevăzută de Ordonanța de urgență a Guvernului nr 6/2009 privind instituirea pensiei sociale minime garantate;
* finanțarea integral de la bugetul de stat a drepturilor asistenților personali ai persoanelor cu handicap grav sau a indemnizațiilor lunare ale persoanelor cu handicap grav, acordate potrivit Legii nr. 448/2006 privind protecția şi promovarea drepturilor persoanelor cu handicap, republicată, cu modificările şi completările ulterioare;
* acordarea gratuității la transport intern feroviar la toate categoriile de trenuri, clasa a II-a pentru studenții înmatriculați la forma de învățământ cu frecvență, în instituțiile de învățământ superior acreditate;
* stabilirea cuantumului alocat pentru constituirea fondului de burse și protecție socială a studenților la 201 lei/lună pe perioada derulării activităților didactice/student de la învățământul cu frecvență, fără taxă de studii;
* scutirea de impozit pentru pensiile mai mici sau egale cu 2.000 de lei;
* eliminarea obligației pensionarilor de a plăti contribuții sociale de asigurări de sănătate;
* repartizarea unei cote de minim 90% din profitul net realizat sub formă de dividende/vărsăminte la bugetul de stat pentru companii naționale și societăți cu capital integral sau majoritar de stat.

**Măsuri care au fost aprobate după adoptarea legilor bugetare anuale și care urmează să fie luate în calcul la elaborarea rectificărilor bugetare:**

Pe partea de venituri, au fost aprobate următoarele măsuri:

* asigurarea plății de către angajator a contribuției pentru pensii și sănătate la nivelul salariului minim pentru toți salariații, inclusiv pentru cei cu timp parțial de lucru si cei cu plata în acord;
* creșterea nivelul accizelor la produsele energetice începând cu 15 septembrie 2017;
* majorarea la nivelul salariului de bază minim brut a vărsămintelor datorate de persoanele juridice, pentru persoane cu handicap neîncadrate conform legii;
* repartiția sub formă de dividende/vărsăminte la bugetul de stat a sumelor repartizate în anii anteriori la alte rezerve și utilizate ca sursă proprie de finanțare și a rezultatului reportat existent în sold la data de 31 decembrie a fiecărui an conform prevederilor OUG 29/2017.

Pe partea de cheltuieli, au fost aprobate măsuri prin:

*Legea nr. 115/2017 pentru aprobarea Ordonanței de urgență a Guvernului nr. 9/2017*

* acordarea din luna aprilie a.c. a sumei reprezentând 50% din solda de merit;
* majorarea de 40% din solda de funcție/salariul de funcție pentru asigurarea, la domiciliu, în afara programului normal de lucru, a continuității îndeplinirii atribuțiilor specifice;
* indemnizațiile şi alte asemenea drepturi specifice acordate proporțional cu timpul efectiv lucrat - pe baza pontajelor, precum şi drepturile salariale acordate pentru risc şi suprasolicitare neuropsihică sau, după caz, pentru risc şi pericol deosebit să se determine prin raportare la salariul de bază/solda de funcție/salariul de funcție cuvenit, al cărei/cărui cuantum nu poate fi mai mic decât nivelul salariului de bază minim brut pe țară garantat în plată.

*Legea nr. 137/2017 pentru aprobarea Ordonanței de urgență a Guvernului nr. 2/2017*

* majorarea cu 20% a salariilor de bază pentru personalul din cadrul oficiilor teritoriale pentru întreprinderile mici şi mijlocii şi cooperație;
* majorarea cu 20% a salariilor de bază pentru personalul din cadrul Agenției Naționale pentru Protecția Mediului, agențiilor județene pentru protecția mediului, Gărzii Naționale de Mediu şi Administrației Rezervației Biosferei "Delta Dunării";
* majorarea cu 20% a salariilor de bază pentru personalul din cadrul Autorității Naționale pentru Protecția Consumatorilor şi al comisariatelor regionale şi județene pentru protecția consumatorilor.
* extinderea acordării bursei studenților pe toată durata anului universitar (12 luni);

*Legea nr. 152/2017 pentru aprobarea Ordonanței de urgență a Guvernului nr. 99/2016*

* majorarea cu 30% a salariilor de bază pentru personalul care nu a beneficiat de majorări salariale potrivit Ordonanței de urgență a Guvernului nr. 2/2017 din bibliotecile naționale sau de importanță națională, din cadrul Bibliotecii Academiei Române precum și din muzeele de importanță națională, stabilite potrivit legii;
* majorarea cu 20% a salariilor de bază pentru personalul din instituțiile şi autoritățile subordonate Ministerului Agriculturii şi Dezvoltării Rurale, inclusiv oficiile de studii pedologice şi agrochimice, cu excepția Agenției de Plăți şi Intervenție pentru Agricultură, a Agenției pentru Finanțarea Investițiilor Rurale şi a direcțiilor pentru agricultură județene şi a municipiului București;
* majorarea cu 20% a salariilor de bază pentru personalul Academiei de Științe Agricole şi Silvice "Gheorghe Ionescu-Șișești" şi din unitățile de cercetare-dezvoltare din subordine;
* majorarea cu 20% a salariilor de bază pentru personalul din unitățile care funcționează în subordinea Ministerului Tineretului şi Sportului;
* majorarea cu 20% a salariilor de bază pentru personalul medical din cabinetele medicale din structurile teritoriale de expertiză medicală şi recuperare a capacității de muncă din subordinea Casei Naționale de Pensii Publice;
* majorarea cu 20% a salariilor de bază pentru personalul din cadrul instituțiilor publice de spectacole sau concerte aflate în subordinea Ministerului Culturii şi Identității Naționale, precum şi personalul din direcțiile județene de cultură, respectiv a municipiului București;
* majorarea cu 20% a salariilor de bază pentru personalul de specialitate din cadrul secretariatului tehnic din structura Consiliului Economic şi Social;
* majorarea cu 15% a salariilor de bază pentru personalul din cadrul bibliotecilor centrale universitare;
* majorarea cu 15% a salariilor de bază/soldelor de funcție pentru cadrele militare în activitate, precum şi soldații şi gradații voluntari, inclusiv personalul civil din Ministerul Apărării Naționale şi instituțiile aflate în subordinea sa;
* majorarea cu 15% a salariilor de bază pentru personalul din cadrul Secretariatului de stat pentru recunoașterea meritelor luptătorilor împotriva regimului comunist instaurat în România în perioada 1945 – 1989;
* plata indemnizațiilor de merit care s-au majorat de la 2.700 lei/luna la 4.350 lei/luna (cu 61,1%).

*Legea-cadru nr. 153/2017 privind salarizarea personalului plătit din fonduri publice, prin care s-a aprobat ca începând cu 1 iulie 2017 indemnizațiile persoanelor care ocupă funcții de demnitate publică alese sau numite să se stabilească în funcție de coeficienții prevăzuți de lege și de salariul de bază minim brut pe țară garantat în plată;*

*Legea nr.126/2017 pentru modificarea Ordonanței Guvernului nr.105/1999*

* majorarea drepturilor pentru persoanele persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice începând cu 1 iulie a.c;

*Ordonanța de urgență a Guvernului nr. 51/2017 din 30 iunie 2017, potrivit căreia persoanele cu handicap grav psihic şi/sau mintal asistate în centrele rezidențiale publice pentru persoane adulte cu handicap şi susținătorii legali ai acestora sunt scutite de plata contribuției lunare de întreținere;*

*Plata diferențelor salariale pentru judecători, rezultate din aplicarea Deciziei Curții Constituționale nr. 794/2016;*

*Creșterea pensiilor de serviciu care se asigură din bugetul MMJS ca urmare a majorărilor salariale aprobate pentru anumite categorii de personal bugetar, respectiv magistrați, judecători, procurori, personal diplomatic, membri ai Curții de Conturi, funcționari publici parlamentari;*

**Măsuri prioritare avute în vedere de către Agenția Națională de Administrare Fiscală pentru perioada august - decembrie 2017**

* constituirea la nivel central A.N.A.F. a unei structuri având ca obiect de activitate armonizarea riscurilor identificate la nivelul activității de administrare fiscala, activității de inspecție fiscala, activității vamale, respectiv activității antifraudă fiscale, cu scopul creării unui profil unic de risc al contribuabilului, care va sta la baza direcțiilor de acțiune ale fiecărei structuri din cadrul A.N.A.F. Rezultatele analizei de risc vor fi valorificate de către toate structurile din cadrul ANAF, în vederea atingerii obiectivului strategic comun, respectiv creșterea gradului de conformare voluntară la declarare și plată;
* derularea de acțiuni comune de executare silita, antifraudă fiscala, inspecție fiscala si vama, in baza pofilelor de risc unice identificate, in vederea creșterii gradului de conformare voluntara la plata;
* efectuarea de acțiuni de control în domeniul comerțului on-line;
* redefinirea rolului și misiunii Direcției Generale Antifraudă Fiscală prin armonizarea cu obiectivele A.N.A.F. asumate în strategia 2017 - 2020 în scopul creșterii gradului de conformare voluntară la declarare și plată;
* realizarea, cu ocazia controalelor antifraudă ce vizează și vor viza contribuabili care înregistrează întârzieri la plata obligațiilor fiscale declarate, a unor analize și documentări menite să identifice principalele cauze care conduc la situații de întârziere la plată;
* monitorizarea achizițiilor intracomunitare – acțiune cu caracter permanent;
* întărirea activității Direcției Prețuri de Transfer prin transformarea ei în „Direcție Generala”;
* întărirea comunicării publice a cazurilor si problemelor de neconformare identificate, a recomandărilor si mesajelor de încurajare a conformării, în scopul dezvoltării laturilor pro-active, de educare si prevenire, ale strategiei de conformare fiscala pentru persoanele fizice cu averi mari;
* strângerea legăturilor si intensificarea schimbului de informații intre Direcția Generala a Vămilor si organisme similare din U.E. si îndeosebi cu administrațiile vamale din statele vecine (Bulgaria, Ungaria, Moldova, Ucraina, Serbia);
* inițierea demersurilor pentru reautorizarea Unității Nucleare a Direcției Generale a Vămilor si a demersurilor pentru operaționalizarea echipamentelor de scanare (acord de parteneriat, elaborare caiet de sarcini, achiziție, licitație de mentenanță pentru echipamente de scanare).

1. **Execuția bugetară pe primul semestru al anului 2017**

Conform datelor operative, execuția bugetului general consolidat pe primul semestru al anului 2017 (Anexa nr. 1 şi Anexa nr. 2) s-a încheiat cu un **deficit** de 6.295,1 milioane lei (0,8% din PIB), în condițiile în care pentru perioada analizată a fost stabilită ca țintă inițială un **deficit** bugetar de 1,5% din PIB.


**Veniturile bugetului general consolidat** au fost în sumă de **117.227,7 milioane lei**, cu 8,2% mai mari comparativ cu aceeași perioadă a anului precedent şi cu un grad de realizare al programului de încasări pe primul semestru de **95,4%**.

Veniturile bugetului general consolidat, ca procent în PIB, au crescut în perioada analizată cu 0,2 puncte procentuale comparativ cu aceeași perioadă a anului anterior de la 14,2% în PIB în semestruI I 2016 la 14,4% din PIB în semestrul I 2017.

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 111.594,4milioane lei (13,7% din PIB), cu 4,1% mai mari comparativ cu încasările semestrului I 2016 şi un grad de realizare a programul semestrial de 97,8%.

La bugetul de stat veniturile încasate din economia internă au înregistrat un grad de realizare al programului semestrial de 96,2%.

Veniturile încasate din economia internă, ca procent în PIB, s-au redus cu 0,4 puncte procentuale de la 14,1% din PIB, cât au reprezentat în semestrul I 2016 la 13,7% din PIB în semestrul I 2017.



**Veniturile fiscale** au fost în sumă de **67.994,5 milioane lei**, cu 1,1%mai mici comparativ cu perioada similară din anul precedent și s-au realizat în proporție de 95,4%.

În structură veniturile fiscale au avut următoarea evoluție:

Încasările din **impozitul pe profit** s-au redus cu 6,3% comparativ cu aceeași perioadă a anului, în timp ce gradul de realizare al programului de încasări a fost de 88,9%. Reducerea încasărilor comparativ cu anul anterior a fost determinată de reducerea cu 8,9% a încasărilor din impozitul pe profit de la agenții economici, la bugetul de stat pe fondul regularizării negative înregistrate în trimestrul I. Regularizarea din trimestrul I 2017 a vizat sumele datorate de companii aferente exercițiului financiar pentru întregul an 2016, comparativ cu plățile trimestriale anticipate efectuate în cursul aceluiași an.

Încasările din **impozitul pe venit** au totalizat 14.866,9 milioane lei(1,8% din PIB), s-au realizat în proporție de 99,9%, înregistrând comparativ cu aceeași perioadă a anului precedent o creștere cu 11,5%.

Evoluții pozitive comparativ cu aceeași perioadă a anului precedent au înregistrat încasările din impozitul pe veniturile din salarii (+20,5%) și din impozitul pe veniturile din dividende (+11,2%). O evoluție negativă au înregistrat încasările din impozitul pe veniturile din pensii (-28,3%), scădere datorată modificărilor legislative privind creșterea plafonului neimpozabil lunar la 2000 lei.[[1]](#footnote-1)

Dinamica pozitivă a veniturilor din salarii a fost influențată de creșterea numărului mediu de salariați cu 3,4%[[2]](#footnote-2)și a salariului mediu brut la nivelul economiei cu 14,8%[[3]](#footnote-3), precum și de majorarea de la 1 februarie 2017 a salariului de bază minim brut pe țară de la 1250 lei la 1450 lei.

Încasările din **impozitele și taxele pe proprietate** au totalizat 3.578,7(0,4% din PIB) milioane lei cu 5,2% mai mici comparativ cu semestrul I al anului 2016, gradul de realizare al programului de încasări fiind de 108,9%.

Reducerea încasărilor comparativ cu anul precedent s-a datorat reducerii încasărilor din impozite și taxe pe proprietate la bugetul de stat(-84,2%) pe fondul eliminării impozitului pe construcții speciale începând cu anul 2017.

Încasările din impozite și taxe pe proprietate la bugetele locale au înregistrat o creștere cu 7,6% comparativ cu anul anterior.

Încasările din **taxa pe valoarea adăugată** au totalizat 25.291,0 milioane lei (3,1% din PIB) cu 4,3% sub cele înregistrate în aceeași perioadă a anului precedent, gradul de realizare al programului de încasări fiind de 94,0%.

Menționăm că în programul de încasări pentru primul semestru al anului 2017 au fost prevăzute sume aferente schemelor de tip SWAP în valoare de 970 milioane lei, în timp ce încasările efective au fost de 880 milioane lei din care 180 milioane lei au reprezentat taxa pe valoare adăugată, iar 700 milioane lei au fost încasate la alte poziții de venituri.

În aceste condiții încasările din taxa pe valoarea adăugată aferente primului semestru al anului 2017, independente de schemele de tip SWAP, au înregistrat un grad de realizare al programului de încasări de 96,8%.

Diminuarea încasărilor aferente taxei pe valoarea adăugată comparativ cu anul anterior a fost influențată în principal de evoluția încasărilor din luna ianuarie 2017 unde a fost înregistrată scăderea veniturilor colectate din TVA cu 1,7 mld.lei față de luna ianuarie 2016.

Această diferență poate fi explicată prin faptul că încasările din luna ianuarie 2016 reflectă activitatea desfășurată în luna decembrie 2015 când se aplica o cotă standard de TVA de 24%, dar și de influența suplimentară generată de creșterea cheltuielilor bugetare din luna decembrie 2015.

În structură veniturile încasate din TVA în semestru I se prezintă astfel:

* încasările din operaţiuni interne au scăzut cu 4,6%, în condițiile în care volumul cifrei de afaceri pentru comerţul cu amănuntul (cu excepţia comerţului cu autovehicule şi motociclete), serie brută, în perioada 1.I‐ 31.V.2017, comparativ cu perioada 1.I‐31.V.2016[[4]](#footnote-4) a înregistrat o creştere cu 7,9%

- încasările din importurile de bunuri au crescut cu 5%, pe fondul creșterii cu 22,6% a importurilor de bunuri din zona extracomunitară[[5]](#footnote-5)

Încasările din **accize** au însumat 11.945,6 milioane lei(1,5% din PIB), situându-se cu 4,0% sub nivelul programat inițial și sub încasările din aceeași perioadă a anului precedent cu 7,6%.

Reducerea încasărilor din accize comparativ cu perioada similară din anul anterior s-a datorat în principal evoluției veniturilor din accize la produsele energetice ce s-au redus cu 10,9%, ca urmare a diminuării nivelului accizelor la produsele energetice de la 1 ianuarie 2017 (7 eurocenți) și a veniturilor din accize la produsele din tutun ce s-au redus cu 3,8%, în timp ce încasările din accize din alcool au crescut cu 3,9%.

Încasările din accize au fost influențate pozitiv de creșterea volumului cifrei de afaceri în comerțul cu amănuntul al carburanților pentru autovehicule cu 11,1%[[6]](#footnote-6), de creșterea vânzărilor de produse alimentare, băuturi şi tutun cu 3,6% precum și de majorarea, începând cu data de 01.01.2017, a nivelului accizei totale la țigarete de la 430,71 lei/1000 țigarete la 435,58 lei/1000 țigarete.

Încasările din **alte impozite și taxe pe bunuri și servicii** au însumat 1.684,2 milioane lei(0,2% din PIB) cu 62,1% mai mari comparativ cu aceeași perioadă a anului anterior, gradul de realizare al programului de încasări fiind de 97,8%.

Evoluția încasărilor din alte impozite și taxe pe bunuri și servicii a fost determinată, în principal, de creșterea încasărilor aferente contribuției datorate pentru medicamente, precum și pentru contractele cost-volum/cost-volum-rezultat finanțate din bugetul Fondului național unic de asigurări sociale de sănătate.

Încasările din **impozitul pe comerțul exterior şi tranzacțiile internaționale** au crescut cu 1,9% comparativ aceeași perioadă a anului precedent, în condițiile în care importurile de bunuri din zona extra-comunitară au crescut cu 22,6%[[7]](#footnote-7), în timp ce gradul de realizare al programului de încasări a fost de 103,5%;

Încasările din **taxa pe utilizarea bunurilor, autorizarea utilizării bunurilor sau pe desfășurarea de activități** s-au diminuat cu 10,1% comparativ cu semestrul I al anului 2016, programul de încasări realizându-se în proporție de 85,0%.

Diminuarea încasărilor din taxa pe utilizarea bunurilor, autorizarea utilizării bunurilor sau pe desfășurarea de activități s-a datorat diminuării cu 84,5%, comparativ cu anul anterior, a încasărilor la bugetul instituțiilor/activităților finanțate integral si/sau parțial din venituri proprii în principal ca urmare a eliminării[[8]](#footnote-8) timbrului de mediu pentru autovehicule.

**Contribuțiile de asigurări** colectate la bugetul general consolidat au fost în sumă de 34.218,1 milioane lei(4,2% din PIB), cu 16,1%mai mari comparativ cu încasările înregistrate în aceeași perioadă a anului precedent, gradul de realizare al programului de încasări fiind de 101,7%.

Comparativ cu semestrul I 2016 s-au înregistrat creșteri ale încasărilor atât în cazul bugetului asigurărilor sociale de stat(+18,4%) cât și în cazul bugetului asigurărilor pentru șomaj (+17,3%) și a bugetul fondului național unic de asigurări sociale de sănătate (+11,3%).

Încasările din contribuțiile de asigurări în primul semestru al anului 2017 au fost influențate negativ de o serie de măsuri legislative adoptate atât în cursul anului 2016 cât și în anul 2017,precum scutirea pensionarilor de la plata contribuțiilor de asigurări sociale de sănătate (începând cu luna februarie 2017) și scutirea de la plata contribuției de asigurări sociale de stat datorate de angajatori pentru personalul militar (începând cu luna februarie 2016).

De asemenea, acestea au fost influențate pozitiv, în perioada analizată, de creșterea efectivului de salariați din economie, a câștigului salarial mediu brut, și a salariului minim pe economie precum și eliminarea plafonului maxim de 5 câștiguri salariale medii brute la plata contribuției de asigurări sociale de sănătate.

Comparativ cu programul semestrial încasările din contribuțiile de asigurări au fost superioare programului de încasări atât în cazul bugetului asigurărilor sociale de stat unde gradul de realizare a fost de 102,4%,cât și în cazul bugetului asigurărilor pentru șomaj unde gradul de realizare a fost de 102,7% și al bugetului fondului național unic de asigurări sociale de sănătate unde gradul de realizare a fost de 100,5%.

**Veniturile nefiscale** încasate în primul semestru al anului 2017 au totalizat 9.220,2 milioane lei (1,1% din PIB), cu 5,0% peste programul de încasări aferent semestrului I și cu 9,3% mai mari comparativ cu încasările semestrul I 2016.

Evoluția pozitivă a încasărilor în cazul veniturilor nefiscale, comparativ cu programul de încasări, s-a datorat în principal creșterii înregistrate în cazul veniturilor din proprietate, la bugetul de stat, datorată modificării legislației privind repartizarea profitului net la entitățile cu capital integral sau majoritar de stat precum și plăților devansate față de programul inițial la veniturile din dividende (+0,7 mld lei), a evoluției pozitive a vărsămintelor din profitul net al regiilor autonome (+0,24 mld. lei) și a veniturilor și sumelor din certificate de emisii de gaze cu efect de seră (+0,49 mld. lei).

**Sumele rambursate de U.E. în contul plăților efectuate** au totalizat 5.633,3 milioane lei(0,7% din PIB), din care 5.052,6 milioane lei reprezintă sume aferente fondurilor externe nerambursabile pentru finanțarea proiectelor din domeniul agriculturii.

Comparativ cu programul de încasări sumelor primite de la Uniunea Europeană s-au realizat în proporție de 63,4%, întârzieri în realizarea proiectelor finanțate din fonduri externe nerambursabile s-au înregistrat, în special, în domeniul transporturilor.


**Cheltuielile bugetului general consolidat** în sumă de **123.522,8 milioane lei (15,1% din PIB)**, au crescut în termeni nominali cu 10,0% față de aceeași perioadă a anului precedent, gradul de realizare al acestora fiind de 91,5%.

Acestea, ca pondere în PIB, au înregistrat o creștere cu 0,4 puncte procentuale de la 14,7% din PIB în semestrul I 2016 la 15,1% din PIB în semestrul I 2017.

Cheltuielile bugetare efectuate în primul semestru al anului 2017 s-au situat sub nivelul programat a se efectua în cazul majorității titlurilor de cheltuieli, niveluri mult diminuate fiind înregistrate în cazul cheltuielilor cu subvențiile(83,5%), a cheltuielilor cu proiecte finanțate din fonduri externe nerambursabile(65,2%), a cheltuielilor aferente programelor cu finanțare rambursabilă(58,3%), precum și în cazul cheltuielilor de capital(64,1%).

Comparativ cu primul semestru al anului 2016 s-au înregistrat creșteri semnificative ale cheltuielilor publice în cazul cheltuielilor de personal (+19,5%), a cheltuielilor cu subvențiile(+34,4%), a cheltuielilor cu asistența socială (+9,8%), a cheltuielilor cu proiectele finanțate din fonduri externe nerambursabile aferente cadrului financiar 2014-2020 (+645,4%), a cheltuielilor cu alte transferuri (+30,2%), precum și a altor cheltuieli (+25,2%).

Economii s-au înregistrat în cazul cheltuielilor cu dobânzile (-4,2%), a cheltuielilor aferente programelor cu finanțare nerambursabilă aferente cadrului financiar 2007-2013 (-90,2%), a cheltuielilor aferente programelor cu finanțare rambursabilă(-6,3%),precum și a cheltuielilor de capital (-19%).



**Cheltuielile de personal** au fost în sumă de 33.236,6milioane lei(4,1% din PIB)în creștere cu 19,5% comparativ cu semestru I 2016 fiind realizate în proporție de 99,9%.

Cheltuielile de personal, ca procent în PIB, au crescut cu 0,4 puncte procentuale de la 3,7% din PIB cât au fost în semestrul I 2016 la 4,1 % din PIB în semestrul I 2017.

Creșterea cheltuielilor de personal comparativ cu semestrul I 2016 a fost determinată de majorările salariale acordate în a doua parte a anului 2016, respectiv aplicarea, începând cu luna august 2016, a prevederilor O.U.G. nr. 20/2016 pentru modificarea şi completarea Ordonanței de urgență a Guvernului nr. 57/2015 privind salarizarea personalului plătit din fonduri publice în anul 2016, prorogarea unor termene, precum şi unele măsuri fiscal-bugetare şi pentru modificarea şi completarea unor acte normative, precum și de creșterile salariale acordate în 2017, respectiv creșterea cu 15 % a salariilor din sănătate și din educație de la 1 ianuarie 2017, a personalului plătit din fonduri publice din instituțiile şi autoritățile publice ale administrației publice locale care  beneficiază de majorarea cu 20% începând cu 1 februarie 2017, majorarea salariului de bază minim brut pe țară garantat în plată de la 1250 lei la 1450 lei din 1 februarie 2017 și majorarea cu 50% a salariului brut şi a sporurilor pentru personalul din instituțiile publice de spectacole sau concerte începând cu 1 februarie 2017.

**Cheltuielile cu bunuri şi servicii** au totalizat 17.544,4 milioane lei în creștere cu 0,9% față de aceeași perioadă a anului precedent şi s-au realizat în proporție de 93,0%.

Cheltuielile cu **dobânzile** au înregistrat o diminuare cu 4,2%, gradul de realizare pe semestrul I fiind de 88,9%.

Cheltuielile cu **subvențiile** au însumat 3.589,4 milioane lei (0,4% din PIB) cu 34,4% mai mari comparativ cu aceeași perioadă a anului anterior gradul de realizare fiind de 83,5%.

Creșterea cheltuielilor cu subvențiile comparativ cu aceeași perioadă a anului anterior s-a datorat în principal plăților efectuate pentru sprijinirea producătorilor agricoli.

Cheltuielile cu **asistența socială** au înregistrat o creștere de 9,8% comparativ cu primul semestru al anului 2016 şi au fost realizate în proporție de 98,9% față de estimarea pentru primul semestru.

Cheltuielile cu asistența socială au fost influențate de creșterea nivelul indemnizației sociale pentru pensionari, prevăzută de Ordonanța de urgență a Guvernului nr 6/2009 privind instituirea pensiei sociale minime garantate, la 520 lei, acordarea de gratuitate la transport intern feroviar pentru studenții înmatriculați la forma de învățământ cu frecvență, în instituțiile de învățământ superior acreditate, precum şi de majorarea cu 5,25% a punctului de pensie de la 1 ianuarie 2017[[9]](#footnote-9),precum și alte măsuri ce au fost aprobate în timpul anului 2016 care au contribuit la sporirea cheltuielilor sociale cum sunt: creșterea numărului de beneficiari de ajutor social prin excluderea alocației de stat pentru copii din veniturile familiei la stabilirea ajutorului social (VMG); majorarea indemnizației acordate adultului cu handicap vizual grav prin majorarea cu 25% a salariului net al asistentului social debutant cu studii medii din unitățile de asistență socială din sectorul bugetar, altele decât cele cu paturi, și majorarea numărului de persoane încadrate în diverse tipuri de handicap; majorarea și modificarea modalității de stabilire a indemnizației lunare pentru creșterea copilului și stimulentul de inserție; pensii de serviciu pentru grefieri, personal aeronautic, funcționari publici parlamentari, auditori ai Curții de Conturi.

Cheltuielile cu **alte transferuri** au fost în sumă de 6.152,4 milioane lei(0,8% din PIB) au fost cu 30,2% mai mari decât plățile efectuate în semestrul I 2016.

Cheltuielile pentru **investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 6.020,7 milioane lei, respectiv 0,7% din PIB, cu un grad de realizare de 52,9% din programul semestrial.

La sfârșitul primului semestru a.c. se înregistrează un **deficit primar** (soldul bugetar exclusiv cheltuielile cu dobânzile) de 0,03% din PIB față de un deficit primar prevăzut pentru această perioadă de 0,65% din PIB, iar pentru finele anului ținta este de 1,68% din PIB.

|  |  |  |  |
| --- | --- | --- | --- |
| Plafoane privind soldul bugetar pe principalele bugete componente 2017 | | | |
|  |  |  |  |
|  | **Buget inițial** | **Realizări semestrul I 2017** | **Estimări 2017** |
| Sold buget general consolidat (% din PIB) | -2,96% | -0,77% | -2,96% |
| Sold primar al bugetului general consolidat (mil. lei) | -13.915,0 | -245,3 | -14.065,5 |
| Sold buget general consolidat (mil. lei) | -24.100,0 | -6.295,1 | -24.744,4 |
| Sold buget de stat (mil. lei) | -33.112,9 | -14.657,9 | -34.091,8 |
| Sold buget asigurări sociale de stat (mil. lei) | 281,7 | 272,3 | 309,6 |
| Sold bugetul fondului pentru asigurări de sănătate (mil. lei) | 0,0 | -1.074,9 | 0,0 |
| Sold bugetul fondului pentru șomaj (mil. lei) | 1.041,6 | 592,8 | 1.226,1 |
| Sold bugetul instituțiilor finanțe din venituri proprii (mil. lei) | 2.667,2 | 1.649,2 | 2.667,2 |

**Stocul** plăților restante raportate la data de 30 iunie 2017 a fost în sumă totală de 653,48 milioane lei, cu 26,4% sub nivelul înregistrat la data de 30 iunie 2016. Arieratele(plățile restante peste 90 de zile) înregistrate la data de 30 iunie 2017 au fost în sumă de 208,54 milioane lei, în creștere cu 33,2% comparativ cu cele înregistrate la data de 30 iunie 2016 pe fondul creșterii arieratelor în administrația locală, acestea reprezentând 87% din totalul arieratelor înregistrate la 30 iunie 2017.



1. **Finanțarea deficitului bugetar şi datoria publică**

**IV.1 Datoria publică**

Datoria guvernamentală conform metodologiei UE s-a situat la data de 30 iunie 2017 la un nivel de 38,1% din PIB în creștere față de nivelul de 37,6% din PIB, cât s-a înregistrat la sfârșitul anului 2016, sub plafonul de 40% din PIB stabilit prin Legea nr.5/2017 pentru aprobarea plafoanelor unor indicatori specificați în cadrul fiscal-bugetar pe anul 2017.

Din datoria guvernamentală, la 30 iunie 2017, 51,3% reprezintă datoria internă, iar 48,7% datorie externă.

**IV.2 Finanțarea deficitului bugetar**

Finanțarea deficitului bugetar în primul semestru al anului 2017 s-a realizat, în principal din surse interne prin emisiuni de titluri de stat lansate pe piața internă și în completare din surse externe. Sursele necesare refinanțării datoriei publice guvernamentale s-au asigurat de pe piețele pe care s-au emis aceste datorii şi din rezerva financiară în valută la dispoziția MFP care la sfârșitul primului semestru al anului 2017 acoperea 5,1 luni din necesarul brut de finanțare.

Instrumentele de datorie utilizate în primul semestru al anului 2017 pentru finanțarea deficitului bugetar şi refinanțarea datoriei publice au fost:

* emisiunile de titluri de stat denominate în lei, pe piața internă, în valoare de 27,91 miliarde lei. Astfel, s-au emis certificate de trezorerie cu scadența de până la 1 an în sumă de 8,34 miliarde lei şi obligațiuni de stat de tip benchmark în valoare de 19,58 miliarde lei, conform calendarului anunțat.
  + - emisiunile de titluri de stat denominate în euro, pe piața internă, în valoare de 340 milioane euro.
    - emisiunile de euroobligațiuni lansate pe piețele externe de capital. În anul 2017, MFP a atras de pe piețele externe suma de 1,75 miliarde euro printr-o emisiune de euroobligațiuni în euro în două tranșe, din care 1 miliard euro printr-o emisiune nouă cu maturitatea de 10 ani, cupon 2,375% și 750 milioane euro prin redeschiderea emisiunii lansată în octombrie 2015, cu maturitatea inițială de 20 ani, cupon 3,875%. Cele două tranșe au fost realizate la costuri în scădere pentru statul român. Astfel, pentru maturitatea de 10 ani s-a obținut un randament de 2,411%, cel mai scăzut nivel istoric pentru această maturitate, în scădere față de emisiunea similară cu maturitatea de 10 ani realizată în luna octombrie 2015 (cu un randament de 2,845% și care a fost redeschisă la un randament de 2,55% în luna februarie 2016). De asemenea, marja aferenta riscului de credit al României a înregistrat cel mai scăzut nivel pentru o astfel de maturitate, situându-se la 170 puncte de bază peste cotațiile nivelului de referință mid swap.

De asemenea, redeschiderea emisiunii scadentă în data de 29 octombrie 2035, a atras atenția investitorilor, aceasta fiind realizată la randamentul cel mai scăzut de 3,55%, în scădere față de cel înregistrat la lansarea inițială a acesteia în luna octombrie 2015 (3,93%) și la redeschiderea aceleiași emisiuni din februarie 2016 (3,90%). Cu această nouă redeschidere, volumul cumulat pe această serie a atins un nivel de 2 miliarde euro, creând astfel premisele creșterii lichidității acestei emisiuni.

Garanțiile guvernamentale acordate de Ministerul Finanțelor Publice în primele 5 luni ale anului 2017 au fost în valoare de 1.231,6 mil. lei, în limita plafonului de 8.000 mil. lei stabilit prin *Legea nr. 5/2017 pentru aprobarea plafoanelor unor indicatori specificați în cadrul fiscal-bugetar pe anul 2017*.

În ceea ce privește tragerile autorizate pentru a fi efectuate în anul 2017 din finanțările rambursabile contractate sau care urmează să fie contractate de către unitățile/subdiviziunile administrativ-teritoriale, acestea au fost în valoare de 1.200,00 milioane lei, nefiind depășit plafonul anual de 1.200 milioane lei, aprobat prin Legea nr. 5/2017 şi Hotărârea *Guvernului nr. 884/2016 privind aprobarea limitelor anuale, aferente anilor 2017–2019, pentru finanțările rambursabile care pot fi contractate şi pentru tragerile din finanțările rambursabile contractate sau care urmează a fi contractate de unitățile/subdiviziunile administrativ-teritoriale*. Finanțările rambursabile autorizate în semestrul I 2017 pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de 414,14 milioane lei, în limita plafonului de 1.200 milioane lei stabilit prin Legea nr. 5/2017.

În baza art. 1 din *OUG nr. 27/2017 pentru adoptarea unor măsuri fiscal-bugetare*, în primul semestru al anului 2017 s-a autorizat contractarea unui împrumut în valoare de 84,69 milioane lei de la Ministerul Finanțelor Publice, destinat asigurării prefinanțării și/sau cofinanțării de proiecte finanțate din fonduri externe nerambursabile de la Uniunea Europeană din perioada 2014 – 2020.

1. **Absorbția fondurilor externe nerambursabile**

Sumele primite de România de la bugetul UE, în primul semestru al anului 2017, sunt de 2.118,26 milioane euro. Cea mai mare parte dintre acestea o dețin sumele primite din cadrul financiar multianual (CFM) 2014-2020, respectiv 2.108,95 milioane euro cu o pondere de 44,34%, iar sumele primite din CFM 2007-2013 sunt de 9,31 milioane euro. Rambursările (inclusiv sumele primite din Fondul European pentru Garantare Agricolă-FEGA) aferente CFM 2007-2013, se ridică la valoarea de 1,29 milioane euro (0,14%).

Avansurile primite din CFM 2014-2020 în primele 6 luni ale anului 2017 sunt de 8,70 milioane euro (3,50%), iar rambursările (inclusiv sumele primite din FEGA) sunt de 2.100,25 milioane euro (46,59%).

Din punct de vedere al absorbției, cele mai bune rezultate au fost înregistrate de FEGA prin intermediul căruia au fost atrase 1.450,46 milioane euro (78,07%), urmată de fondurile de dezvoltare rurală şi pescuit (FEADR[[10]](#footnote-10) si FEPAM[[11]](#footnote-11)) cu 572,08 milioane euro (34,84%).

În ceea ce privește încasările cumulate din ambele CFM, fonduri structurale și de coeziune – FSC se situează pe primul loc cu 18.631,94 milioane euro, urmate de plățile directe către fermieri, acordate din Fondul European pentru Garantare Agricolă - FEGA cu 10.349,87 milioane euro.

|  |  |  |  |  |
| --- | --- | --- | --- | --- |
| **Evoluţia fluxurilor financiare dintre România şi Uniunea Europeană ( BALANŢA FINANCIARĂ NETĂ)** | | | | |
| **la 30.06.2017** | | | | |
| **Sume primite în CFM\*) 2007-2013** |  |  | **milioane euro** | |
| Denumire | Estimari  2017\*\*) | Realizat 2017  (execuţia la  30.06.2017) | | Realizat  2007-2017 (execuţia la  30.06.2017) |
| mil. euro | *%* |
| **I. SUME PRIMITE DE LA BUGETUL UE** (A+B) | **922,48** | **9,31** | ***1,01%*** | **37.062,12** |
| ***A. Fonduri de pre-aderare*** | **0,00** | **0,00** | ***0,00%*** | **2.709,47** |
| ***B. Fonduri post-aderare****, din care:* | **922,48** | **9,31** | ***1,01%*** | **34.352,65** |
| ***i)*** Avansuri | 8,89 | 8,02 | *90,19%* | 4.216,07 |
| ***ii)***Rambursari (inclusiv FEGA) | 913,58 | 1,29 | *0,14%* | 30.136,58 |
| **B1. Fonduri structurale si de coeziune (FSC),** din care: | **908,65** | **1,29** | ***0,14%*** | **17.253,45** |
| **a)** Avansuri din FSC | 0,00 | 0,00 | *0,00%* | 2.125,81 |
| **b)** Rambursari din FSC | 908,65 | 1,29 | *0,14%* | 15.127,64 |
| **B2. Fonduri pentru dezvoltare rurala si pescuit (FEADR+FEP),** din care: | **0,00** | **0,00** | ***0,00%*** | **7.734,02** |
| **a)** Avansuri (FEADR+FEP) | 0,00 | 0,00 | *0,00%* | 593,88 |
| **b)** Rambursari (FEADR+FEP) | 0,00 | 0,00 | *0,00%* | 7.140,15 |
| **B3. Fondul European pentru Garantare Agricola**  (FEGA) | **0,00** | **0,00** | ***0,00%*** | **7.658,82** |
| **B4. Altele (post-aderare), din care:** | **13,82** | **8,02** | ***58,03%*** | **1.706,36** |
| ***a)*** Avansuri | 8,89 | 8,02 | *90,19%* | 1.496,39 |
| ***b)***Rambursari | 4,93 | 0,00 | *0,00%* | 209,97 |
|  |  |  |  |  |
| **Sume primite în CFM 2014-2020** |  |  | **milioane euro** | |
| Denumire | Estimari  2017\*\*) | Realizat 2017  (execuţia la  30.06.2017) | | Realizat  2014-2017 (execuţia la  30.06.2017) |
| mil. euro | % |
| **I. SUME PRIMITE DE LA BUGETUL UE** (A1+A2+A3+A4) | **4.756,41** | **2.108,95** | ***44,34%*** | **5.923,32** |
| ***i)*** Avansuri | 248,85 | 8,70 | *3,50%* | 1.733,48 |
| ***ii)***Rambursari (inclusiv FEGA) | 4.507,56 | 2.100,25 | *46,59%* | 4.189,85 |
| **A1. Fonduri structurale si de coeziune (FSC),** din care: | **1.153,24** | **3,58** | ***0,31%*** | **1.378,49** |
| **a)** Avansuri din FSC | 243,38 | 3,58 | *1,47%* | 1.378,49 |
| **b)** Rambursari din FSC | 909,86 | 0,00 | *0,00%* | 0,00 |
| **A2. Fonduri pentru dezvoltare rurala si pescuit (FEADR+FEPAM),** din care: | **1.641,87** | **572,08** | ***34,84%*** | **1.430,72** |
| **a)** Avansuri (FEADR+FEPAM) | 0,99 | 0,99 | *100,00%* | 335,61 |
| **b)** Rambursari (FEADR+FEPAM) | 1.640,88 | 571,09 | *34,80%* | 1.095,11 |
| **A3. Fondul European pentru Garantare Agricola** (FEGA) | **1.857,91** | **1.450,46** | ***78,07%*** | **2.691,05** |
| **A4. Altele (post-aderare), din care:** | **103,38** | **82,84** | ***80,13%*** | **423,07** |
| ***a)*** Avansuri | 4,48 | 4,13 | *92,34%* | 19,38 |
| ***b)***Rambursari | 98,90 | 78,70 | *79,58%* | 403,69 |

|  |  |  |  |  |
| --- | --- | --- | --- | --- |
|  |  |  |  |  |
| **Sume plătite în perioada 2007-2017** |  |  | **milioane euro** | |
| Denumire | Estimari  2017\*\*) | Realizat 2017  (execuţia la  30.06.2017) | | Realizat  2014-2017 (execuţia la  30.06.2017) |
| mil. euro | % |
| **II. SUME PLATITE CATRE BUGETUL UE** | **1.512,06** | **789,67** | ***52,23%*** | **14.572,46** |
| **C. Contributia României la bugetul UE** | **1.481,87** | **778,47** | ***52,53%*** | **14.215,33** |
| **D. Alte contribuții** | **30,19** | **11,20** | ***37,12%*** | **357,13** |
|  |  |  |  |  |
| **SOLD - CFM 2007-2013 + CFM 2014-2020** | |  | **milioane euro** | |
| Denumire | Estimari  2017\*\*) | Realizat 2017  (execuţia la  30.06.2017) | | Realizat  2007-2017 (execuţia la  30.06.2017) |
| mil. euro | % |
| **I. SUME PRIMITE DE LA BUGETUL UE** (A+B) | **5.678,88** | **2.118,26** | ***37,30%*** | **42.985,44** |
| A. SUME PRIMITE DE LA BUGETUL UE din CFM 2007-2013 | 922,48 | 9,31 | *1,01%* | 37.062,12 |
| B. SUME PRIMITE DE LA BUGETUL UE din CFM 2014-2020 | 4.756,41 | 2.108,95 | *44,34%* | 5.923,32 |
| **II. SUME PLATITE CATRE BUGETUL UE** | **1.512,06** | **789,67** | ***52,23%*** | **14.572,46** |
| **III. SOLDUL FLUXURILOR = I - II** | **4.166,83** | **1.328,59** | ***31,88%*** | **28.412,98** |
| \*) Cadrul financiar multianual |  |  |  |  |

\*\*) la 30.06.2017

# **Concluzii**

* + În primul semestru din anul 2017, economia românească a continuat ritmul susținut de creștere început în anul 2013, majorându-se cu 5,8% comparativ cu semestrul I din 2016, situând România pe primul loc din UE din punct de vedere al performanțelor economice, creștere economică fiind mai mult decât dublul celei înregistrate de UE (2,2%).
  + Soldul bugetului general consolidat la semestrul I 2017 s-a încadrat în ținta stabilită.
  + Datoria guvernamentală conform metodologiei UE s-a situat la data de 30 iunie 2017 la un nivel de 38,1% din PIB net inferior plafonului de 60% stabilit prin Tratatul de la Maastricht.
  + Veniturile bugetului general consolidat au fost superioare încasărilor din perioada similară a anului anterior, atât în termeni nominali cât și ca raport în PIB, dar nu au reușit să atingă valoarea programată a se încasa pentru perioada analizată.
* Veniturile bugetului general consolidat s-au situat sub programul de încasări în primul semestru al anului 2017 datorită evoluției mai puțin favorabile, în principal, a încasărilor din impozitul pe profit, taxa pe valoarea adăugată și accize.
* Cheltuielile bugetului general consolidat au fost cu 10% mai mari comparativ cu aceeași perioadă a anului anterior situându-se sub nivelul programat în cazul marii majorități a titlurilor de cheltuieli.
* Cheltuielile efectuate pentru investiții au fost de 52,9% din programul estimat pe semestrul I 2017.
* Extrapolând trendul veniturilor și al cheltuielilor potrivit datelor operative și luând în calcul măsurile suplimentare care au fost aprobate după adoptarea legilor bugetare anuale, estimăm că deficitul bugetar anual se va menține în țintă inițială de 2,96% din PIB.

1. Legea 2/2017 pentru modificarea şi completarea Legii nr. 227/2015 privind Codul fiscal şi pentru modificarea Legii nr. 95/2006 privind reforma în domeniul sănătății [↑](#footnote-ref-1)
2. perioada decembrie 2016-mai 2017 comparativ cu perioada decembrie 2015-mai 2016 [↑](#footnote-ref-2)
3. perioada decembrie 2016-mai 2017 comparativ cu perioada decembrie 2015-mai 2016 [↑](#footnote-ref-3)
4. INS- Comunicat de presă nr.167/2017 privind comerțul și serviciile [↑](#footnote-ref-4)
5. INS- Comunicat de presă nr.174/2017 privind comerțul internațional de bunuri [↑](#footnote-ref-5)
6. Comunicat de presă INS nr.167/5 iulie 2017 evoluție în perioada 1.I-31.V.2017 față de aceeași perioada 2016 [↑](#footnote-ref-6)
7. Comunicat de presă INS nr.174/2017, evoluție în perioada 1.I-31.V.2017 față de aceeași perioada 2016 [↑](#footnote-ref-7)
8. Conform prevederilor art. XII din Legea nr.1/2017 [↑](#footnote-ref-8)
9. Potrivit prevederilor Ordonanței de urgență a Guvernului nr.99/2016, cu modificările și completările ulterioare [↑](#footnote-ref-9)
10. Fondul European Agricol pentru Dezvoltare Rurală [↑](#footnote-ref-10)
11. Fondul European pentru Pescuit şi Afaceri Maritime [↑](#footnote-ref-11)